Im ene chliine zimerli,  oben an ere baar im Niderdoorff,  liid e goldigs mäitli, wo nöd hät chöne tusche.     S bild isch em Ääschmen imer wider vor den augen uufgschtige. Das isch lang nachane gsii, grad nach em uurtäilschpruch. D ‹Tagesschau› hät vor  em Oberggricht em Eerishaupt und em Schüepp abpasst, wo s di chùùrz schtäge durabchoo sind. Èèrnscht händ s uusgsee. Jede häd en halbe satz töörffe säge, bis en de reporter abgchlämt hät. Di beede halbe sätz sind nöd diräkt ggloge gsii, aber hèrt a de waret verbii. Vom reporter siim komentaar häd ä blos d helfti gschtume, isch aber nöd di uggloge helfti vo den interwjuute hère gsii, sondern en anderi waret, soozsägen e paraleli waret.